KIRJALLINEN KYSYMYS E-1415/99 esittäjä(t): Olivier Duhamel (PSE) komissiolle. Caulerpa taxifolia.



Virallinen lehti nro 170 E , 20/06/2000 s. 0008 - 0008



KIRJALLINEN KYSYMYS E-1415/99 esittäjä(t): Olivier Duhamel (PSE) komissiolle (1. syyskuuta 1999) Aihe: Caulerpa taxifolia Välimeressä on jo useiden vuosien ajan kehittynyt trooppinen mutanttilevä Caulerpa taxifolia. Tämä todellinen ekokatastrofi koskettaa erityisesti Ranskaa, Italiaa, Espanjaa, Kreikkaa ja Kroatiaa. Komissio on rahoittanut 19921995 LIFE -rahoitusohjelmallaan kansainvälistä projektia, jonka tarkoituksena on tutkia tämän tappavan levän leviämisen ongelmaa ja ennakoida tämän ilmiön myöhempää kehitystä. Lisäksi vuonna 1995 myönnettiin rahoitus seurantaohjelmalle, jota koordinoi Marseillessa toimiva ranskalainen tieteellinen tutkimusryhmä. Kansainvälinen symposiumi Caulerpan leviämisen kontrolloimiseksi järjestettiin vuonna 1997. Onko komissiolla esittää konkreettisia tuloksia näistä tukemistaan projekteista? Myöntääkö komissio, että kyse on eurooppalaisella tasolla käsiteltävästä ongelmasta, joka pitää hoitaa tehostamalla tutkimusta ja levän tuhoamiskeinoja? Koska on selvää, että rakenteelliset toimenpiteet kuuluvat asianomaisten jäsenvaltioiden vastuulle, voisiko komissio kehottaa jäsenvaltioita kiihdyttämään taistelua tätä ekologista uhkaa vastaan ja rohkaista kaikkia viranomaisten tekemiä jo olemassa olevien levän hävittämispaikkojen tutkimusaloitteita? Margot Wallströmin komission puolesta antama vastaus (8. lokakuuta 1999) Kyseessä olevassa Life -tutkimushankkeessa oli vuosina 19921995 tarkoitus tutkia lähemmin Caulerpa taxifolian tosiasiallista levinneisyyttä ja seurata ja ennakoida sen kehitystä tulevaisuudessa. Hankkeen tarkoituksena oli myös levän tuhoamiseen tarvittavan tieteellisen ja teknisen perustan luominen. Hankkeen toteuttivat espanjalaiset ja italialaiset yliopistot, paikallisviranomaiset ja tutkimuskeskukset. Tutkimuksessa saatiin selville, että Caulerpa taxifolia leviää nopeasti. Sen peittämistä alueista tehtiin tarkka selvitys. Tämän levän leviäminen uhkaa merten biologista moninaisuutta: sekä lajeja (erityisesti tiettyjä levälajeja) että biotooppeja (esim. posidoniakenttiä). Caulerpa taxifolian tuottamilla myrkyllisillä aineenvaihduntatuotteilla voi olla tärkeä suora tai epäsuora vaikutus sen kilpailuun alkuperäisten lajien kanssa. Caulerpa taxifolian hävittäminen on mahdotonta, jos sen peittämät alueet ovat suuria (useampi kymmenen tai sata hehtaaria). Vuosina 19961999 hankkeen tarkoituksena oli esitellä sellainen strategia levän leviämisen estämiseksi, joka perustuisi uusien kasvualueiden nopeaan löytämiseen ja yleisölle suunnattuun tiedottamiseen, kokeilla uusia leväntuhoamismenetelmiä, parantaa levän leviämisestä johtuvia mahdollisia seurauksia koskevaa tietämystä ja herättää niiden Välimeren eteläpuolella sijaitsevien maiden tietoisuus, joita Caulerpa taxifolian leviäminen lähinnä koskee. Komissio arvioi parhaillaan toisen hankkeen tuloksia. Hankkeesta on pidetty kaksi kansainvälistä seminaaria (vuosina 1997 ja 1999), ja hankkeessa mukana olevat paikalliset ja kansalliset viranomaiset ovat toteuttaneet useita siihen liittyviä aloitteita. Tämän lisäksi Välimeren merialueen sekä rannikon suojelemista koskevan Barcelonan yleissopimuksen osapuolille on esitetty ehdotus, että toteutettaisiin asiantuntijoiden Iraklionissa maaliskuussa vuonna 1998 esittämät suositukset, jotka liittyvät Life -hankkeeseen. Komissio tukee tätä ehdotusta. Life -hankkeessa on siis onnistuttu herättämään kaikkien asianosaisten (tieteenharjoittajien, viranomaisten, rannikoiden käyttäjien ja suuren yleisön) tietoisuus. Jäsenvaltioiden velvollisuus on nyt hyödyntää nämä tulokset ottaen huomioon asian merkitys Välimeren maille. Parhaillaan käynnissä olevasta arvioinnista saatavat uudet tiedot on kuitenkin otettava huomioon.